PMIndiaData/PMIndiaSum huggingface dataset:
पंतप्रधानांनी आयआरएनएसएस-1 जीचे प्रक्षेपण पाहिले, साऊथ ब्लॉकमधून व्हिडिओ-कॉन्फरन्सिंगच्या माध्‍यमातून इस्रोच्या वैज्ञानिकांचे अभिनंदन केले

पंतप्रधान नरेंद्र मोदी यांनी आज नवी दिल्लीतील साऊथ ब्लॉक मधून आय आर एन एस एस-1 जी च्या दिशादर्शक उपग्रहाचे प्रक्षेपण पाहिले. उपग्रह वाहून नेणाऱ्या पीएसएलव्ही प्रक्षेपणाने श्री हरिकोटा येथून दुपारी 12 वाजून 50 मिनटांनी उड्डाण केले. यशस्वी प्रक्षेपणानंतर काही वेळातच पंतप्रधानांनी व्हिडियो-कॉन्फरन्सिंगच्या माध्यमातून इस्रोच्या वैज्ञानिकांचे अभिनंदन केले आणि त्यांना संबोधित केले. ते म्हणाले की, भारतीय वैज्ञानिकांनी अंतराळ विज्ञानात खूप मोठी कामगिरी केली आहे, ज्यामध्ये लोकांचे जीवन बदलण्याची क्षमता आहे. पंतप्रधान म्हणाले, “या यशस्वी प्रक्षेपणामुळे, आपण आपल्या तंत्रज्ञानाच्या सहाय्याने आपले मार्ग निश्चित करु शकतो. वैज्ञानिकांनी जनतेला दिलेली ही सर्वात मोठी भेट आहे”. ते म्हणाले की त्यांच्या या प्रयत्नांमुळे केवळ भारतालाच नाही तर सार्क देशांना देखील मदत होईल.
नवीन वर्षानिमित्त पंतप्रधानांच्या देशवासियांना शुभेच्छा

पंतप्रधान नरेंद्र मोदी यांनी नववर्षानिमित्त देशवासियांना शुभेच्छा दिल्या आहेत. पंतप्रधान म्हणाले, ‘2020 वर्ष आनंदाचे, समृद्धीचे, आरोग्यदायी जावो. प्रत्येकाच्या आकांक्ष पूर्ण होवो. तुम्हा सर्वांना 2020 या नवीन वर्षाच्या हार्दिक शुभेच्छा,’
मलेशियाचे  उप पंतप्रधान व गृहमंत्री दातो सेरी डॉ. अहमद  झहिद हमिदी व पंतप्रधान मोदी यांची भेट

मलेशियाचे उपपंतप्रधान आणि गृहमंत्री दातो सेरी डॉ. अहमद झहिद हमिदी यांनी आज पंतप्रधान नरेंद्र मोदी यांची भेट घेतली. पंतप्रधानांनी गेल्यावर्षीच्या त्यांच्या दक्षिण आशियाई राष्ट्र संस्था (असियान) आणि अन्य संबंधित शिखर परिषदांचा तसेच द्विपक्षीय दौऱ्याची आठवण यावेळी सांगितली. डॉ. अहमद हमिदी यांनी पंतप्रधानांना दहशतवाद निर्मुलन, सायबर सुरक्षा आणि अन्य देशातील गुन्हे आदि क्षेत्रांमध्ये द्विपक्षीय सहकार्याबाबत माहिती दिली. पंतप्रधानांनी पुन्हा एकदा मलेशियाच्या पंतप्रधानांना नजीकच्या काळात भारत भेटीचे निमंत्रण दिले.
भारतीय शास्त्रज्ञांचे पंतप्रधानांकडून अभिनंदन

मूलभूत पदार्थ विज्ञानातील ‘स्पेशल ब्रेक थ्रु प्राईज’ मिळवणाऱ्या भारतीय शास्त्रज्ञांचे पंतप्रधान नरेंद्र मोदी यांनी अभिनंदन केले आहे. “भौतिक विज्ञानाच्या शास्त्रज्ञांनी गुरुत्वाकर्षणाच्या लहरींचा शोध लावून वैज्ञानिक क्षेत्रात अभूतपूर्व कार्य केले आहे. या शोध मोहिमेत सहभागी झालेल्या आणि ‘मूलभूत पदार्थ विज्ञानातील ‘स्पेशल ब्रेक थ्रु प्राईज’ मिळवणाऱ्या भारतीय संशोधकांचे अभिनंदन”, असे पंतप्रधानांनी आपल्या संदेशात म्हटले आहे.
ढाका येथील हल्ल्यातील जीवितहानीबद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी ढाका येथील हल्ल्यातील जीवितहानीबद्दल दुःख व्यक्त केले आहे. पंतप्रधान म्हणाले, ‘ढाका येथील हल्ल्यामुळे आम्हाला झालेले दुःख शब्दात व्यक्त करता येणार नाही. मी पंतप्रधान शेख हसीना यांच्याशी बोललो आणि या भ्याड हल्ल्याचा तीव्र निषेध व्यक्त केला. या दुःखद समयी भारत बांग्लादेशच्या बंधू आणि भगिनींच्या पाठीशी ठामपणे उभा आहे. मृत्युमुखी पडलेल्यांच्या कुटुंबियांच्या दुःखात मी सहभागी आहे. या हल्ल्यात जे जखमी झाले आहेत त्यांची प्रकृती लवकर सुधारो अशी मी प्रार्थना करतो.
नेताजी सुभाषचंद्र बोस यांच्या जयंतीनिमित्त पंतप्रधान नरेंद्र मोदी यांची त्यांना श्रद्धांजली

नेताजी सुभाषचंद्र बोस यांच्या जयंतीनिमित्त पंतप्रधान नरेंद्र मोदी यांनी त्यांना श्रद्धांजली अर्पण केली आहे. आपल्या ट्वीटमध्ये पंतप्रधानांनी म्हटले आहे; “सर्व देशबांधवांना पराक्रम दिनानिमित्त अनेक शुभेच्छा ! नेताजी सुभाषचंद्र बोस यांच्या 125 व्या जयंतीनिमित्त माझी त्यांना आदरपूर्वक श्रद्धांजली ! मी नेताजींच्या चरणांना वंदन करतो. देशासाठी त्यांनी दिलेल्या अविस्मरणीय योगदानाचा प्रत्येक भारतीयाला अभिमान आहे.
डॉ.ए.पी.जे. अब्दुल कलाम यांच्या जयंतीनिमित्त आयोजित समारंभात पंतप्रधानांचे वक्तव्य

माजी राष्ट्रपती डॉ. ए.पी.जे. अब्दुल कलाम हे आधी राष्ट्र रत्न होते आणि मग राष्ट्रपती होते असे पंतप्रधान नरेंद्र मोदी यांनी म्हटले आहे. नवी दिल्लीत डीआरडीओ भवन येथे डॉ. कलाम यांच्या जयंतीनिमित्त आयोजित समारंभात ते आज बोलत होते. भावी पिढीला प्रेरित करण्यासाठी रामेश्वरम् येथे डॉ. कलामांचे स्मारक बांधण्यात येईल असे पंतप्रधान म्हणाले. पंतप्रधान म्हणाले की, अनेक जण आयुष्यात संधीच्या शोधात असतात, मात्र डॉ. कलामांनी नेहमीच नवीन आव्हाने स्वीकारली. कच्छमध्ये भूकंपानंतररच्या पुनर्बांधणी कार्यादरम्यान डॉ. कलाम यांच्याबरोबर काम केल्याची आठवण त्यांनी सांगितली. एक शिक्षक म्हणून आपली ओळख कायम राहावी अशी डॉ. कलामांची इच्छा होती असे सांगून पंतप्रधान म्हणाले की भावी पिढीला घडवण्याचे महत्त्व या माजी राष्ट्रपतींना चांगल्या प्रकारे माहित होते. डॉ. कलाम यांच्या जयंतीनिमित्त भारतात अभिनवतेला कशा प्रकारे प्रोत्साहन देता येईल याचा आपण शोध घ्यायला हवा असे ते म्हणाले. सायबर-सुरक्षा, सर्वांसाठी घरे, नदी-जोडणी, कृषी उत्पादकता वाढवणे, अर्थव्यवस्थेला गती आणि दोषरहित उत्पादन यांसारख्या अनेक महत्त्वपूर्ण क्षेत्रांमध्ये नावीन्य आवश्यक असल्याचे पंतप्रधान म्हणाले. पंतप्रधान म्हणाले की अत्यंत साधेपणात बालपण व्यतित केलेल्या डॉ. कलामांनी देशाच्या सर्वोच्च नेतेपदी झेप घेतली. मात्र त्याचबरोबर मोठया संस्था देखील उभारल्या. आपण सर्वांनी त्यांच्या उदाहरणातून प्रेरणा घ्यायला हवी असेही ते म्हणाले. तत्पूर्वी पंतप्रधानांनी डीआरडीओ भवन येथे डॉ. ए.पी.जे. अब्दुल कलाम यांच्या पुतळयाचे अनावरण केले. “अ सेलिब्रेशन ऑफ डॉ. कलाम्स लाईफ” या छायाचित्र प्रदर्शनाचे उद्‌घाटन त्यांनी केले. डॉ. कलामांवरील टपाल तिकीटाचे प्रकाशनही त्यांनी केले. केंद्रीय मंत्री एम्‌. वेंकय्या नायडू, मनोहर पर्रिकर, रविशंकर प्रसाद आणि डॉ. हर्षवर्धन यावेळी उपस्थित होते.
पंतप्रधानांनी भारताच्या अध्यक्षतेखालील G20 सचिवालयातील भरतीच्या संधी केल्या सामायिक

नवी दिल्ली, 29 सप्टेंबर 2022 पंतप्रधान नरेंद्र मोदी यांनी G20 सचिवालयाचा एक भाग होण्यासाठी आणि भारताच्या अध्यक्षतेखाली जागतिक आराखडा तयार करण्यात योगदान देण्यासाठी भरतीच्या रोमांचक संधी सामायिक केल्या आहेत. परराष्ट्र मंत्रालयाचे प्रवक्ते अरिंदम बागची यांच्या ट्विटचा संदर्भ देत पंतप्रधानांनी ट्विट केले आहे; “ही एक रोमांचक संधी आहे…”
उत्तर प्रदेशात आगरा येथे बस अपघातातल्या जिवितहानी बद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी उत्तर प्रदेशातील आगरा येथे बस अपघातातल्या जिवितहानीबद्दल दु:ख व्यक्त केले आहे. पंतप्रधान म्हणाले कि, ‘उत्तर प्रदेशातल्या आगरा इथल्या बस दुर्घटनेमुळे व्यथित झालो आहे. या दुर्घटनेत मृत्यूमुखी पडलेल्यांच्या कुटुंबिंयांप्रती मी संवेदना व्यक्त करतो. या दुर्घटनेत जखमी झालेल्यांच्या प्रकृतीत लवकर सुधारणा होवो, अशी मी प्रार्थना करतो. राज्य सरकार आणि स्थानिक प्रशासन अपघातातल्या पिडीतांना सर्व आवश्यक ती मदत पुरवत आहे.’
दूरसंवाद आणि इतर मंत्रालयाच्या, दळणवळण आणि माहिती तंत्रज्ञान पार्श्वभूमी  असलेल्या  गट अ मधल्या अधिकाऱ्यांच्या  टेलिकम्युनिकेशन कन्सल्टंट इंडिया लिमिटेड (टीसीआयएल) मध्ये प्रतिनियुक्तीला मंत्रिमंडळाचा हिरवा कंदिल

दूरसंवाद आणि इतर मंत्रालयाच्या, दळणवळण आणि माहिती तंत्रज्ञान पार्श्वभूमी असलेल्या गट अ मधल्या अधिकाऱ्यांच्या, टेलिकम्युनिकेशन कन्सल्टंट इंडिया लिमिटेड (टीसीआयएल ) मध्ये प्रतिनियुक्तीला केंद्रीय मंत्रिमंडळाने मान्यता दिली आहे. टीसीआयएल हा आयएसओ 9001: 2008 आणि आयएसओ 2008, 14001:2004 प्रमाणित सार्वजनिक क्षेत्रातला उपक्रम असून दळणवळण आणि माहिती तंत्रज्ञान क्षेत्राचा भक्कम पाया असलेल्या या उपक्रमाची केंद्र सरकारने 1978 मध्ये स्थापना केली.
बंगळूरु सिटी-नांदेड एक्सप्रेस  रेल्वे दुर्घटनेतील जिवीत हानीबद्दल  पंतप्रधानांकडून  शोक व्यक्त

आंध्र प्रदेशमधील अनंतपूर जिल्हयात झालेल्या बंगळूरु सिटी-नांदेड एक्सप्रेस रेल्वे दुर्घटनेतील मृतांबद्दल पंतप्रधान नरेंद्र मोदी यांनी शोक व्यक्त केला आहे. “या दुर्घटनेतील मृतांच्या नातेवाईकांबद्दल मी सहानुभूती व्यक्त करतो. कर्नाटकचे आमदार व्यंकटेश नाईक यांच्या कुटुंबियांबद्दलही मला सहानुभूती आहे. समाजसेवेच्या त्यांच्या कार्यामुळे ते सदैव स्मरणात राहतील”, असे पंतप्रधानांनी म्हटले आहे.
सरदार पटेल यांच्या पुण्यतिथीनिमित्त त्यांच्या स्मृतीला पंतप्रधानांचे अभिवादन

सरदार पटेल यांच्या पुण्यतिथीनिमित्त पंतप्रधान नरेंद्र मोदी यांनी त्यांच्या स्मृतीला अभिवादन केले आहे. ‘सरदार पटेल यांच्या पुण्यतिथीनिमित्त आम्ही त्यांचे स्मरण करतो. देशासाठी त्यांनी दिलेल्या योगदानाबद्दल प्रत्येक भारतीय त्यांचा आजन्म ऋणी राहिल’, असे पंतप्रधानांनी म्हटले आहे.
जगाच्या कानाकोपऱ्यात योगशास्त्र पोहचेल यासाठी आपण सातत्याने प्रयत्न केले पाहिजेत : पंतप्रधान

योगाचार्य, योगप्रचारक आणि योगाभ्यासाशी संबंधित प्रत्येकाने योगशास्त्र, जगाच्या कानाकोपऱ्यात पोचवण्यासाठी सातत्याने प्रयत्न करायला हवेत, असे आवाहन पंतप्रधान नरेंद्र मोदी यांनी केले आहे. सातव्या जागतिक योगदिनानिमित्त त्यांनी आज दूरदृश्यप्रणालीच्या माध्यमातून सर्वांशी संवाद साधला. आपल्या भाषणात भगवद्गीतेतील वचन उद्धृत करत ते म्हणाले की योगामध्ये सर्व समस्यांचे समाधान आपल्याला सापडते, त्यामुळेच, आपण योगाभ्यासाचा हा एकत्रित प्रवास असाच निरंतर सुरु ठेवायला हवा. योगाभ्यासात लोकांची रुची वाढत असून हे शास्त्र आता लोकप्रिय होत असल्याचे नमूद करत, पंतप्रधान म्हणाले की योगशास्त्राची मूलभूत सूत्रे आणि गाभा कायम ठेवत, हे शास्त्र प्रत्येक व्यक्तीपर्यंत पोचवणे अत्यंत महत्वाचे आहे. योगाचार्य आणि आपण सर्वांनीच या कामात आपले योगदान देऊन, योग समस्त लोकांपर्यंत पोचवायला हवा, असे आवाहन पंतप्रधानांनी केले.
नवी मुंबई आंतरराष्ट्रीय विमानतळाच्या शिलान्यास समारंभाला पंतप्रधान उपस्थितजेएनपीटी येथील चौथ्या कंटेनर टर्मिनलचे लोकार्पण

पंतप्रधान नरेंद्र मोदी आज नवी मुंबईत आंतरराष्ट्रीय विमानतळाच्या शिलान्यास समारंभाला उपस्थित राहिले. नवी मुंबईत झालेल्या एका समारंभात त्यांनी जवाहरलाल नेहरू पोर्ट ट्रस्ट येथील चौथ्या कंटेनर टर्मिनलचे लोकार्पण केले. यावेळी उपस्थितांना संबोधित करतांना पंतप्रधान म्हणाले की, शिवाजी महाराजांच्या जयंतीच्या एक दिवस अगोदर मी आज महाराष्ट्रात आलो आहे. जागतिकीकरण हे आजच्या काळातील वास्तव आहे आणि जागतिकीकरणाबरोबर चालताना आपल्याला सर्वोत्तम दर्जाच्या पायाभूत सुविधा आवश्यक आहेत. सागरमाला प्रकल्प हा केवळ बंदरांचा विकास नाही तर बंदर प्रणित विकास आहे. जागतिक स्तरावरील पायाभूत सेवा देण्यावर आमचा जोर असून जलमार्गांच्या विकासासाठी केंद्र सरकार प्रयत्न करत असल्याचे पंतप्रधान म्हणाले. नवी मुंबई विमानतळ प्रकल्प अनेक वर्षे प्रलंबित होता, असे पंतप्रधान म्हणाले. रखडलेल्या प्रकल्पांमुळे अनेक समस्या निर्माण होतात असे सांगून ते म्हणाले की असे प्रकल्प पूर्ण करण्याला प्राधान्य देण्यासाठी ‘प्रगति’ उपक्रम सुरू केला. भारताचे विमान उड्डाण क्षेत्र वेगाने वाढत असून विमानप्रवास करणाऱ्यांच्या संख्येत लक्षणीय वाढ झाली असून यामुळे हवाई क्षेत्रातील दर्जेदार पायाभूत सुविधांना अधिक महत्त्व प्राप्त होते असे ते म्हणाले. या क्षेत्रात परिवर्तन घडवून आणण्यासाठी केंद्र सरकारने हवाई वाहतूक धोरण आणल्याचे पंतप्रधान म्हणाले. मजबूत हवाई क्षेत्र अधिक आर्थिक संधी उपलब्ध करून देते असे ते म्हणाले. उत्तम वाहतूक व्यवस्थेमुळे मोठ्या प्रमाणावर पर्यटक भारतात येत असल्याचे ते म्हणाले.
जेएनपीटीच्या चौथ्या कंटेनर टर्मिनलचे पंतप्रधानांच्या हस्ते भूमीपूजन

मुंबईत जवाहरलाल नेहरु बंदर येथे पंतप्रधान नरेंद्र मोदी, यांनी चौथ्या कंटेनर टर्मिनलच्या भूमीपूजनाच्या निमित्ताने, एका कोनशिलेचे अनावरण केले. महाराष्ट्राचे राज्यपाल चे. विद्यासागर राव, महाराष्ट्राचे मुख्यमंत्री देवेंद्र फडणवीस आणि केंद्रीय नौवहन मंत्री नितीन गडकरी याप्रसंगी उपस्थित होते.
मोत्याची कलात्मक कलाकृती पंतप्रधानांना भेट

पंतप्रधान नरेंद्र मोदी यांना आज मोत्यांच्या सहाय्याने बनविलेली अद्वितीय कलाकृती भेट देण्यात आली. या कलात्मक कलाकृतीमध्ये भारताचा नकाशा असून त्यामध्ये पंतप्रधानांची प्रतिमा रेखाटण्यात आली आहे. कलाकार खुशबू आकाश दावडा यांनी ही कलाकृती तयार केली असून त्यासाठी पाच लाख मोत्यांचा वापर केला आहे. या कार्यासाठी खुशबू यांनी 10 किलोमीटर लांब धागा वापरला. सात फूट लांब आणि सात फूट रुंद अशी ही कलाकृती असून, ती बनवण्यासाठी 850 तास लागले. कलाकृती पंतप्रधानांना सादर करताना राजकोटचे खासदार मोहनभाई कुदरिया उपस्थित होते.
हिमाचल प्रदेशच्या मुख्यमंत्रीपदाची शपथ घेतल्यावर सुखविंदर सुखू यांचं पंतप्रधानांनी केलं अभिनंदन

सुखविंदर सुखू यांनी हिमाचल प्रदेशच्या मुख्यमंत्रीपदाची शपथ घेतल्यावर पंतप्रधानांनी त्यांचं अभिनंदन केलं आहे, आपल्या ट्विटमध्ये पंतप्रधान म्हणाले की, “सुखविंदर सुखू जी यांनी हिमाचल प्रदेशच्या मुख्यमंत्रीपदाची शपथ घेतल्याबद्दल त्यांचं अभिनंदन. हिमाचल प्रदेशाच्या पुढील विकासासाठी केंद्राकडून सर्वतोपरी सहाय्य करण्याची मी हमी देतो.”
ब्रिटनच्या आगामी पंतप्रधान म्हणून निवड झाल्याबद्दल पंतप्रधानांनी लिझ ट्रस यांचे केले अभिनंदन

नवी दिल्‍ली, 5 सप्‍टेंबर 2022 लिझ ट्रस यांची ब्रिटनच्या आगामी पंतप्रधान म्हणून निवड झाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे. मोदींनी त्यांना त्यांच्या नवीन भूमिकेसाठी आणि जबाबदारीसाठी शुभेच्छा दिल्या. पंतप्रधानांनी ट्विट केले आहे; "ब्रिटनच्या आगामी पंतप्रधान म्हणून निवड झाल्याबद्दल @trussliz यांचे अभिनंदन. मला विश्वास आहे की आपल्या नेतृत्वाखाली भारत- ब्रिटन सर्वसमावेशक धोरणात्मक भागीदारी आणखी मजबूत होईल .आपल्या नवीन भूमिकेसाठी आणि जबाबदाऱ्यांसाठी आपल्याला खूप खूप शुभेच्छा."
पंतप्रधानांनी ऑस्ट्रेलियाचे पंतप्रधान माल्कम टर्नबुल यांच्याशी दूरध्वनीवरुन चर्चा केली

ऑस्ट्रेलियाचे पंतप्रधान माल्कम टर्नबुल यांनी पंतप्रधान नरेंद्र मोदी यांना आज दूरध्वनी केला. नुकताच केलेला भारत दौरा यशस्वी झाल्याबद्दल पंतप्रधान टर्नबुल यांनी पंतप्रधानांचे आभार मानले. कुशल व्यावसायिकांच्या व्हिसा कार्यक्रमासंबंधी ऑस्ट्रेलियाने अलिकडेच केलेल्या बदलांच्या संभाव्य परिणामांबद्दल पंतप्रधान मोदी यांनी चिंता व्यक्त केली. दोन्ही देशांचे अधिकारी या मुद्दयावर परस्परांच्या संपर्कात राहतील यावर दोन्ही पंतप्रधानांनी सहमती दर्शवली. गेल्या महिन्यात टर्नबुल यांनी केलेल्या भारत दौऱ्यानंतर करण्यात आलेला पाठपुरावा तसेच द्विपक्षीय संबंध अधिक दृढ करण्यासाठी आवश्यक उपाय योजनांबाबतही दोन्ही पंतप्रधानांनी चर्चा केली.
जी-20 च्या रात्रभोजनाच्या वेळी जागतिक आव्हानं-दहशतवाद आणि शरणार्थी संदर्भातला पेच यासंदर्भात पंतप्रधानांचे विचार

महोदय, दहशतवाद हे जगासमोरचे सर्वात मोठे आव्हान आहे. जिथे संघर्ष सुरू आहे अशा प्रदेशांपासून ते त्यापासून दूरवर असलेल्या शहरातल्या रस्त्यांपर्यंत, दहशतवाद जीवघेणी किंमत घेत आहे. दहशतवादाचा जुना ढाचा कायम आहे. काही देश अद्यापही राष्ट्राचे धोरण म्हणून त्याचा साधन म्हणून वापर करत आहेत. मात्र, दहशतवादाचे बदलते स्वरुपही आपण पहात आहोत. जागतिक संबंध, वाढता दहशतवाद आणि अपप्रचारासाठी सायबर यंत्रणेचा वापर. खुल्या समाजाला नवा धोका आहे. भर्तीसाठीचा प्रदेश आणि हल्ल्यासाठीचे लक्ष्य एकच आहे ते म्हणजे समाज. दहशतवादाचा मुकाबला करण्यासाठी आपल्याकडे सर्वंकष जागतिक धोरणाचा अभाव आहे आणि आपल्याकडे असलेल्या साधनांचा निवडक वापर आम्हाला करायचा आहे. महोदय, आपण कशाला तोंड देत आहोत यापेक्षा महत्वाचे आहे ते म्हणजे या धोक्याला आपण कसा प्रतिसाद देत आहोत? दहशतवादाविरोधात सर्व जगाने एकमुखाने कोणत्याही राजकीय विचाराशिवाय एकत्रित कृती करायला हवी. दहशतवादी गटात तसेच राष्ट्रांत फरक करता कामा नये. दहशतवादाला पाठिंबा देणाऱ्यांना आपण वेगळे केले पाहिजे आणि आपल्या मानवतेच्या मूल्यांची जपणूक करणाऱ्यांच्या पाठिशी उभे राहिले पाहिजे. दहशतवादाच्या आव्हानाचा मुकाबला करण्यासाठी आंतरराष्ट्रीय विधी चौकटीची फेररचना करण्याची गरज आहे. आंतरराष्ट्रीय दहशतवादावर सर्वसमावेशक करारही विनाविलंब आपण करायला हवा. गुप्तवार्ता आणि दहशतवाद रोखण्यासंदर्भातले आंतरराष्ट्रीय सहकार्यही वाढायला हवे. दहशतवाद्यांना शस्त्रास्त्र पुरवठा रोखण्यासाठी, त्यांच्या हालचाली रोखण्यासाठी त्यांचा वित्तपुरवठा रोखण्यासाठी आपल्याला दृढ प्रयत्नांची गरज आहे. सायबर यंत्रणा सुरक्षित राखण्यासाठी दहशतवाद्यांना इंटरनेट आणि सोशल मिडियाचा त्यांच्या कारवायासाठी वापर करता येऊ नये यासाठी आपण एकमेकांना मदत करायला हवी. जहालांविरुध्द सामाजिक अभियान चालवून त्यात धार्मिक नेते, विचारवंतांना सामावून घेण्याची गरज आहे. या अभियानाची युवकांसाठी जास्त गरज आहे. धर्म आणि दहशतवादाची सांगड असता कामा नये. पश्चिम आशिया आणि आफ्रिकेत शांतता आणि स्थैर्याला प्रोत्साहन देणंही महत्वाचं आहे. सध्याचा शरणार्थीबाबतचा पेच सोडविण्यासाठीही याची गरज आहे. महोदय, जगभरात सुमारे 60 दशलक्ष जनतेला संरक्षणाची गरज आहे. पश्चिम आशियातल्या पेचामुळे मानवतेसंदर्भातल्या या आव्हानांकडे जागतिक लक्ष वेधले गेले आहे. संकटांचा सामना करणाऱ्या देशातही याचे मोठे परिणाम जाणवत आहेत. ज्या देशांनी आपल्या सीमा खुल्या केल्या आहेत आणि निवारे उभारले आहेत त्यांचे आभार. जागतिक स्तरावरच्या या आव्हानाचा मुकाबला करण्यासाठी संयुक्त राष्ट्रसंघाकडून ठोस आणि दीर्घकालीन दृष्टीकोनाची गरज आहे.
कोळशापासून वायूनिर्मितीसाठीच्या धोरणात्मक आराखडयाला केंद्रीय मंत्रीमंडळाची मान्यता

देशातील कोळसा आणि दगडी कोळसा असणाऱ्या विभागातून जमिनीखालील कोळशापासून वायुनिर्मिती (यूसीजी) विकासाबाबतच्या धोरणात्मक आराखडयाला केंद्रीय मंत्रिमंडळाने 16 डिसेंबर रोजी मान्यता दिली. पारंपरिक खनन पध्दतींद्वारे काम करण्यासाठी, आर्थिकदृष्टया फायदेशीर नसणाऱ्या, कोळसा/दगडी कोळसा स्रोतांतून ऊर्जा निर्मिती करण्याची यूसीजी ही एक पध्दत आहे. कोल बेड मिथेन (सीबीएम) विकासासाठी सध्या अस्तित्वात असणाऱ्या धोरणाच्या धर्तीवर हे धोरण असेल. या धोरणांतर्गत कोळसा क्षेत्रे स्पर्धात्मक लिलावांसाठी खुली होतील. ऊर्जा सुरक्षा पुरवण्यासाठी यूसीजी विकास निश्चित करण्यात आला आहे. कोळसा मंत्रालयाच्या अध्यक्षतेखाली, संबंधित मंत्रालयाची आंतर-मंत्रालयीन समिती स्थापन करण्यात येईल आणि ही समिती कोळसा क्षेत्रांचा लिलाव करण्यासंदर्भात किंवा सार्वजनिक क्षेत्रातील कंपन्यांना नामनिर्देशित करण्याबाबत निर्णय घेईल.
दिल्लीमधल्या विमान अपघातात सीमा सुरक्षा दल कर्मचा-यांच्या मृत्यूबद्दल पंतप्रधानांकडून शोक

दिल्लीमधे विमान कोसळल्यानं सीमा सुरक्षा दलाच्या कर्मचा-यांच्या मृत्यूबद्दल पंतप्रधान नरेंद्र मोदी यांनी शोक व्यक्त केला आहे. दिल्लीत सीमा सुरक्षा दलाच्या विमान अपघातातल्या मृतांप्रती दु:ख व्यक्त करतानाच त्यांच्या कुटुंबियांच्या दु:खात आपण सहभागी असल्याचं पंतप्रधानांनी म्हटले आहे.
राष्ट्रीय परिवर्तनासाठी समग्र शिक्षण प्रणाली अत्यावश्यक: पंतप्रधान

नवी दिल्ली, 7 सप्टेंबर 2021 पंतप्रधान श्री नरेंद्र मोदी यांनी म्हटले आहे की राष्ट्रीय परिवर्तनासाठी एक समग्र शिक्षण प्रणाली अत्यंत आवश्यक आहे. MyGovIndia द्वारे एक ट्विट सामायिक करताना पंतप्रधान म्हणाले की, गेल्या 7 वर्षांमध्ये शिक्षण क्षेत्रात झालेल्या बदलांची झलक दाखवणारी ही एक ट्वीट शृंखला आहे. एका ट्विटमध्ये पंतप्रधान म्हणाले; "राष्ट्रीय परिवर्तनासाठी एक समग्र शिक्षण प्रणाली अत्यावश्यक आहे. गेल्या 7 वर्षांमध्ये शिक्षण क्षेत्रात झालेल्या बदलांची झलक दाखवणारी ही एक ट्वीट शृंखला आहे."
शिक्षक दिनानिमित्त पंतप्रधानांच्या सर्व शिक्षकांना त्यांच्या समर्पितता व वचनबद्धतेसाठी अभिवादन, डॉ: सर्वपल्ली राधाकृष्णन यांना श्रद्धांजली

पंतप्रधान डॉ. नरेंद्र मोदी यांनी सर्व शिक्षकांना त्यांच्या सर्मपितेबद्दल अभिवादन केले असून भारताचे माजी राष्ट्रपती डॉ. सर्वपल्ली राधाकृष्णन यांच्या पुण्यतिथीनिमित्त जो शिक्षक दिन म्हणून भारतभर मनविण्यात येते त्यांना श्रद्धांजली अर्पित केली आहे. शिक्षक दिनानिमित्त शुभेच्छा. भारत सर्व शिक्षकांना त्यांच्या समर्पिततेसाठी आणि वचनात्मकतेसाठी शिक्षक दिनी अभिवादन करीत आहे. ज्यांची भूमिका भारताच्या विकासात महत्त्वाची आहे. डॉ. एस. राधाकृष्णन, शिष्यवृत्तीधारक, अखिल भारतीय आदरणीय शिक्षक ज्यांनी भारताच्या अनेक विदुषींच्या जीवनाची जडणघडण केली तसेच भारताचा विकास केला त्यांना मन:पूर्वक श्रद्धांजली. तुमचे शिक्षक तुम्हाला ज्ञानार्जनासाठी कसे प्रेरित करायचे याबाबतचे अनुभव दुसऱ्यांना सांगा आणि इतरांचे लिखित अनुभवही वाचा असे पंतप्रधान म्हणाले.
जागतिक नेत्यांकडून पंतप्रधानांना शुभेच्छा संदेश

निवडणुकीतल्या यशानंतर जगभरातल्या नेत्यांकडून पंतप्रधान मोदी यांना शुभेच्छा संदेश येत आहेत. श्रीलंकेचे राष्ट्राध्यक्ष मैत्रीपाला सिरीसेना, सौदी अरेबियाचे राजे सलमान बिन अब्दुल्लाझीज अल सौद, अमेरिकेचे राष्ट्राध्यक्ष डोनाल्ड ट्रम्प, नेपाळचे माजी पंतप्रधान पुष्पकमल देहल ‘प्रचंड’ या सर्वांनी दूरध्वनीवरुन पंतप्रधानांना शुभेच्छा दिल्या आहेत. श्रीलंकेचे राष्ट्राध्यक्ष सिरीसेना यांनी पंतप्रधानांना शुभेच्छा देताना उभय राष्ट्रांमधले संबंध अधिक दृढ करण्यावर भर दिला. पंतप्रधानांनी त्यांचे आभार मानत दोन्ही देशातल्या लोकांसाठी एकत्रित प्रयत्न करण्याचे आश्वासन दिले. सौदी अरेबियाचे राजे सलमान बिन यांनी पंतप्रधानांचे अभिनंदन करत भारतीय जनतेला प्रगती आणि समृद्धीसाठी शुभेच्छा दिल्या. भारत आणि सौदी अरेबियातल्या संबंधांना नवी दिशा देण्यासाठी पंतप्रधानांनी केलेल्या मार्गदर्शनाचा त्यांनी उल्लेख केला. या अभूतपूर्व यशाबद्दल अमेरिकेचे राष्ट्राध्यक्ष ट्रम्प यांनीही पंतप्रधानांचे अभिनंदन केले. लवकरच जपानच्या ओसाका येथे होणाऱ्या जी- 20 शिखर परिषदेत भेटण्याचे आश्वासन दोन्ही नेत्यांनी परस्परांना दिले. दोन्ही देशांमधल्या राजनैतिक भागीदारीला अधिक बळकट करण्यासाठी एकत्र काम करण्यावर दोन्ही नेत्यांनी सहमती दर्शवली.
पंतप्रधान नरेंद्र मोदी आणि अफगाणिस्तानचे राष्ट्राध्यक्ष यांच्यामध्ये दूरध्वनी संभाषण

पंतप्रधान नरेंद्र मोदी आणि अफगाणिस्तान इस्लामिक रिपब्लिकचे अध्यक्ष डॉ अशरफ घनी यांच्या दरम्यान आज दूरध्वनीमार्फत संभाषण झाले. दोन्ही नेत्यांनी ‘ईद-उल-अदा’च्या सणानिमित्त एकमेकांना शुभेच्छा दिल्या. अफगाणिस्तानची गरज पूर्ण करण्यासाठी भारताच्यावतीने अन्नधान्य आणि वैद्यकीय सामग्री यांचा अतिशय योग्यवेळी पुरवठा केल्याबद्दल अफगाण राष्ट्राध्यक्ष घनी यांनी पंतप्रधान मोदी यांचे आभार मानले. शांततापूर्ण, समृद्ध आणि सर्वसमावेशक अफगाणिस्तानच्या उभारणीसाठी अफगाण लोकांच्या प्रयात्नांप्रती भारत कटिबद्ध असल्याचा पंतप्रधान मोदी यांनी यावेळी पुनरूच्चार केला. उभय नेत्यांनी सध्याचे क्षेत्रीय सुरक्षा वातावरण आणि इतर विषयांमध्ये असलेले परस्पर व्दिपक्षीय हितसंबंध यांच्याविषयी विचारांचे आदान-प्रदान केले.
सार्वभौम सुवर्णरोखे योजनेला मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत सार्वभौम सुवर्ण रोखे योजनेला मंजुरी देण्यात आली. 2015-16 वर्षाच्या केंद्रीय अर्थसंकल्पात याबाबत घोषणा करण्यात आली होती. या योजनेमुळे सोन्याच्या मागणीत घट होईल आणि दरवर्षी 300 टन सोन्याची बिस्किटे आणि नाणी खरेदी करण्यासाठी केली जाणारी गुंतवणूक सुवर्ण रोख्यांकडे वळवता येईल. भारतात सोन्याची मागणी बहुतांश आयातीद्वारे पूर्ण केली जाते. या योजनेमुळे देशाची चालू खात्यातील तूट मर्यादेत ठेवण्यात मदत होईल. सरकारच्या बाजार उधार कार्यक्रमाअंतर्गत 2015-16 वर्षासाठी आणि त्यापुढील काळासाठी सुवर्णरोखे जारी केले जातील. अर्थ मंत्रालयाशी सल्लामसलत करून जारी करण्याचा प्रत्यक्ष खर्च रिजर्व बँक ठरवेल. सोन्याच्या किंमतीतील बदलाची जोखीम सुवर्णसाठी निधी उचलेल. यामुळे सरकारला कमी कर्ज घ्यावे लागेल आणि याचा लाभ सुवर्णसाठा निधीत हस्तांतरीत केला जाईल. योजनेची ठळक वैशिष्ट्ये पुढीलप्रमाणे 1. सुवर्णरोखे रुपयांच्या देयकावर जारी केली जातील आणि ग्रॅम आधारित सोन्याच्या वजनानुसार असेल. 2. भारत सरकारच्या वतीने भारतीय रिजर्व बँक रोखे जारी करेल. त्यामुळे रोख्यांची सार्वभौम हमी राहील. 3. जारी करणाऱ्या संस्थेला मध्यस्थांना वितरण खर्च आणि विक्री कमिशन द्यावे लागेल, ज्याची भरपाई सरकार करेल. 4. रोख्यांची विक्री केवळ भारतात राहणाऱ्या नागरिकांना केली जाईल. रोख्यांची कमाल मर्यादा एका योग्य पातळीवर ठेवली जाईल, जी प्रति व्यक्ती प्रतिवर्ष 500 ग्रॅमहून अधिक असणार नाही. 5. सरकारनं ठरवलेल्या व्याजदराने रोखे जारी केले जातील. व्याजदर ठरवताना स्थानिक आणि आंतरराष्ट्रीय बाजारातील स्थिती लक्षात घेतली जाईल. हा व्याजदर गुंतवणुकीच्या वेळच्या सोन्याच्या मूल्यानुसार ठरवला जाईल. हा दर स्थिर किंवा बदलता असेल. 6. रोखे डीमॅट आणि कागद दोन्ही स्वरुपात असतील. 7. रोखे सोन्याच्या 5, 10, 50, 100 ग्रॅमच्या मूल्यानुसार असतील. 8. सोन्याची किंमत संदर्भ दरानुसार ठरवली जाईल आणि एकूण रक्कम रुपयांमध्ये, रिजर्व बँकेद्वारे रोखे जारी होण्याच्या आणि परत घेण्याच्यावेळी संदर्भ दरांनुसार ठरवली जाईल. 9. सरकारच्या वतीने बँक, गैर बॅकिंग वित्त कंपन्या, टपाल कार्यालय, राष्ट्रीय बचत प्रमाणपत्राचे एजंट आणि अन्य रोखे खरेदीसाठी पैसे गोळा करतील आणि परत देण्याची प्रक्रिया पूर्ण करतील. यासाठीचे शुल्क रकमेनुसार ठरवले जाईल. 10. रोख्यांचा अवधी किमान 5 ते 7 वर्षांसाठी असेल, जेणेकरून सोन्याच्या किंमतीत होणाऱ्या मध्यकालीन चढ-उतारांपासून गुंतवणूकदारांचे संरक्षण होईल. 11. या रोख्यांचा वापर कर्ज घेण्यासाठी देखील करता येईल. 12. ज्या गुंतवणूकदारांना लवकर बाहेर पडायचे आहे त्यांना हे रोखे बाजारात देखील विकता येतील. 13. केवायसी नियम सोन्याच्या समान असतील. 14. वैयक्तिक गुंतवणूकदारासाठी भांडवली लाभ कर सोन्याप्रमाणेच असेल. 15. रोख्यांतून मिळणारी रक्कम सरकार आपल्या कर्जासाठी वापरेल आणि या रकमेवर वाचवलेलं व्याज सुवर्णसाठा निधीच्या खात्यात जमा केले जाईल. 16. मुदतपूर्तीनंतर रोखे पुन्हा रुपयांमध्येच दिले जातील. रोख्याचा व्याजदर गुंतवणूकीच्या वेळी सोन्याचे जे मूल्य होते त्यानुसार ठरवले जाईल. 17. लाभ आणि नुकसानसंबंधीची जोखीम गुंतवणूकदाराची राहील. गुंतवणूकदाराने सोन्याच्या किंमतीतील चढ-उताराबाबत जागरुक रहायला हवे.
पंतप्रधानांच्या हस्ते कलबुर्गी आणि कांचीपूरम येथे महत्वाच्या विकास प्रकल्पांचा शुभारंभ

पंतप्रधान नरेंद्र मोदी यांनी कर्नाटकातल्या कलबुर्गी येथे आणि तामिळनाडूतल्या कांचीपूरम येथे महत्वाच्या विकास प्रकल्पांचा शुभारंभ केला. कर्नाटकातल्या कलबुर्गी येथे पंतप्रधानांनी बंगळुरू येथील इएसआयसी रुग्णालय आणि वैद्यकीय महाविद्यालय फलकाचे अनावरण करून ते राष्ट्राला अर्पण केले. तसेच हुबळी येथील केआयएमएसचा सुपर स्पेशालिटी ब्लॉक, बंगळुरू येथील आयकर अपिल न्यायाधिकरण इमारत तसेच बंगळुरू विद्यापीठात पूर्वोत्तर राज्यातील विद्यार्थिंनींसाठी महिला वसतीगृह आदींचे बटण दाबून उद्‌घाटन केले. पंतप्रधानांनी बीपीसीएलच्या डेपोचे रायचूर येथून कलबुर्गी येथे स्थलांतर करण्यासाठीची पायाभरणी आणि नामफलकाचे अनावरण केले. प्रधानमंत्री जन आरोग्य योजना : आयुष्मान भारत योजनेतील लाभार्थींशी पंतप्रधानांनी संवाद साधला. तामिळनाडूतल्या कांचीपूरम येथे पंतप्रधानांनी विविध राष्ट्रीय महामार्ग प्रकल्पांचा शुभारंभ केला. यामध्ये विक्रावंदीपासून तंजापूरपर्यंतच्या राष्ट्रीय महामार्ग 45-सी चे चौपदरीकरण, राष्ट्रीय महामार्ग-4 वरील करीयापेट्टी-बलाजपेट भागातील सहा मार्गिकांचे भूमिपूजनही पंतप्रधानांनी केले. 5 एमएमपीटीए क्षमतेचे एनमोर एलएनजी टर्मिनलही पंतप्रधानांनी राष्ट्राला समर्पित केले. या टर्मिनलमुळे तामिळनाडू आणि शेजारील राज्यांमधील एलएनजीची मागणी पूर्ण व्हायला मदत होईल. इरोड-करूर-तिरुचिरापल्ली तसेच सालेम-करूर-डिंडीगल रेल्वेमार्गांचे विद्युतीकरणही पंतप्रधानांनी राष्ट्राला समर्पित केले. चेन्नई येथील डॉ. एमजीआर जानकी महिला कला आणि विज्ञान महाविद्यालयातील डॉ. एमजी.रामचंद्रन यांच्या पुतळ्याचे अनावरणही पंतप्रधानांनी व्हिडिओ लिंकद्वारे केले. आज शुभारंभ करण्यात आलेल्या विकास कामांचा कर्नाटक आणि तामिळनाडूमधल्या लोकांना मोठा फायदा होणार आहे.
तेलंगण स्थापना दिनानिमित्त पंतप्रधानांच्या शुभेच्छा

पंतप्रधान नरेंद्र मोदी यांनी तेलंगण राज्याच्या स्थापना दिवसानिमित्त तिथल्या नागरिकांना शुभेच्छा दिल्या आहेत. आंध्र प्रदेशच्या नागरिकांनाही पंतप्रधानांनी शुभेच्छा दिल्या. ‘स्थापना दिवसाच्या तेलंगणाच्या नागरिकांना शुभेच्छा. आगामी काळात तेलंगणची उत्तरोत्तर प्रगती आणि समृद्धी होवो ही प्रार्थना. आंध्र प्रदेशच्या नागरिकांनाही माझ्या शुभेच्छा. आंध्र प्रदेश विकासाच्या नवनव्या उंची गाठत राहो आणि देशाच्या विकासातही त्याचे योगदान वाढत जावे, ही शुभेच्छा’.